Aprillikuus Kristiine linnaosas resideeruva helilooja Piret Rips-Laulu autorikontsert 28. aprillil on helilooja resideerumiskuu peasündmus. Helilooja on kavasse valinud mitmesugust koorimuusikat, nii ilmalikku kui ka vaimulikku muusikat. Esiettekandele tuleb loodusteemaline uudisteos "Läämi kaemi!", milles on kasutatud Kristiine linnaosa tänavanimesid sisaldavaid eesti poeetide loodusteemalisi luuletusi. Piret Rips-Laulu loomingut esitavad ETV koorid Lii Leitmaa juhatusel ja Eesti Rahvusmeeskoor Veronika Portsmuthi juhatusel. Vokaalsolistid on Kaisa Padur, Mirjam Mesak ja Arete Teemets. Kontserdil teevad kaasa keelpillikvartett Prezioso, oboemängija Riivo Kallasmaa ning klaveril helilooja ise. Sissepääs kontserdile on tasuta.